cyanic-selkie/wikianc huggingface dataset:
מסה (אריזונה)
היסטוריה
הידיעות הקדומות ביותר על פעילות אנושית באזור, מתוארכות בערך לשנת 1 לפנה"ס. על פי המשוער, חיו באזור באותה עת בני השבטים האינדיאניים הוהוקם ופימה, שהפכו את המדבר הצחיח למקום חי וצומח, בעזרת תעלות השקיה נרחבות שחפרו. התנחלויות אלו נמשכו כמעט ללא שינוי עד הכיבוש הספרדי, במהלכו ולאחריו הגיעו לאזור חיילים ומיסיונרים נוצריים.
במאה התשע עשרה החלו להתיישב באזור קהילות מורמוניות ונוצריות אחרות. קהילות אלו, שמנהיגן היה דניאל ובסטר ג'ונס, ייסדו בשנת 1877 את ההתיישבות להי (Lehi), בשנת 1878 התפלגו חלק מבני הקהילה מקבוצתו של ג'ונס וייסדו בסמוך את העיר מסה. במשך הזמן הגיעו תושבים נוספים מאזורים אחרים והעיר הלכה והתפתחה.
עד היום מהווים המורמונים כעשרה אחוזים מתושבי מסה.
חינוך
במסה קיימת רשת חינוכית ציבורית, המשרתת את רוב האוכלוסייה. בעיר נמצא גם קולג' קהילתי, הגדול במחוז מריקופה, ולומדים בו מעל 22,000 סטודנטים. הפוליטכניון של אוניברסיטת המדינה של אריזונה ממוקם אף הוא בעיר, ולומדים בו כ-6,000 סטודנטים לימודי הנדסה ומדעים מדויקים.
ערים תאומות
מסה כרתה ברית ערים תאומות עם חמש ערים אחרות בעולם:
שער יד האלוהים
"שער יד האלוהים" הוא כינוי שניתן לשער שהובקע על ידי הכדורגלן הארגנטינאי דייגו ארמנדו מראדונה במשחק רבע הגמר של מונדיאל 1986 בכדורגל בין אנגליה וארגנטינה, שנערך ב-22 ביוני 1986 באצטדיון האצטקה שבמקסיקו סיטי. אירוע זה והמורשת שסביבו מסמלים את היריבות בין שתי הנבחרות הלאומיות הללו.
שש דקות לאחר תחילת המחצית השנייה הייתה התוצאה 0-0. מראדונה פרץ מהאגף הימני ובעט באלכסון לעבר שחקן קבוצתו, חורחה ולדאנו, והמשיך לרוץ מתוך כוונה לקבל את הכדור בחזרה. אולם המסירה של ולדאנו עברה מעט מאחורי מראדונה, והכדור הגיע לקשר האנגלי, סטיב הודג', שנסוג אחורה כדי להגן. הודג' ניסה להשתלט על הכדור אולם נכשל, והכדור המשיך לעבר רחבת השש-עשרה, לתוכה רץ מראדונה. השוער האנגלי, פיטר שילטון, יצא מרחבת השער כדי להדוף את הכדור, אולם מראדונה (שלא היה בנבדל) התרומם לנגיחה, הגיע לכדור לפניו והסיט אותו באגרוף יד שמאל. הכדור נכנס לשער, ולהפתעתם של האנגלים, השופט (התוניסאי עלי בן נאסר) אישר את השער.
באוטוביוגרפיה שלו משנת 2002 הודה מראדונה שהכדור פגע בידו:
אזכורים תרבותיים
בשנת 1987, שנה לאחר שהובקע השער השנוי במחלוקת, הוציאה הלהקה האנגלית ניו אורדר שיר בשם "Touched by the Hand of God", שהתייחס לשער.
בשנת 1997, לאחר משחק שחמט בין גארי קספרוב למחשב כחול עמוק, חש קספרוב שאנשים בשר ודם התערבו בפעולתו של המחשב, ועל כן השווה אלוף העולם את המשחק למשחק בין אנגליה לארגנטינה והצהיר במסיבת עיתונאים ש"מראדונה קרא לזה יד אלוהים".
תוכנית הגבולות החדשים
תוכנית הגבולות החדשים (באנגלית: New Frontiers program) היא תוכנית של נאס"א לחקר לא-מאויש של מערכת השמש על ידי חלליות וגשושיות למשימות מחקר בעלות בינונית. התוכנית היא המשך לתוכנית דיסקברי, שכללה גם היא משימות דומות. תוכנית הגבולות החדשים מהווה אחת משלוש תוכניות המנוהלות במשרד התוכנית למשימות פלנטריות.
ניו הורייזונס (גבולות חדשים 1)
הגשושית ניו הורייזונס (באנגלית: New Horizons, אופקים חדשים) ששוגרה ב-19 בינואר 2006, חלפה על פני כוכב הלכת הננסי פלוטו ביולי 2015 וירחיו כארון, ניקס והידרה וביצעה צילומים של גרמי שמים אלו.
ב-1 בינואר 2019 הגשושית חלפה על פני גוף בחגורת קויפר בעל קוטר של 30–45 קילומטר בשם 486958 ארוקות'.
ג'ונו (גבולות חדשים 2)
ג'ונו (באנגלית: Juno), היא גשושית לחקר כוכב הלכת צדק. ג'ונו שוגרה ב-5 באוגוסט 2011. הגשושית הקודמת שחקרה את צדק, גלילאו גילתה ממצאים רבים על האטמוספירה העליונה של צדק. אולם, מחקר נוסף של צדק חשוב לא רק להבנה עמוקה יותר של כוכב הלכת, אלא גם להבנת היווצרות מערכת השמש והיווצרות כוכבי-לכת באופן כללי, גם מחוץ למערכת השמש. תפקידה של ג'ונו הוא לחקור את צדק בנושאים הבאים:
אוסיריס-רקס (גבולות חדשים 3)
אוסיריס-רקס (באנגלית: OSIRIS-REx) היא גשושית של נאס"א לחקר האסטרואיד קרוב הארץ 101955 בֵּנוּ, איסוף דגימה ממנו והחזרתה לכדור הארץ. המשימה שוגרה ב-8 בספטמבר 2016, וצפויה להגיע לאסטרואיד במהלך 2018, להקיפו ולחקור אותו לתקופה של כשנה שבסיומה תאסוף ממנו דגימה באמצעות זרוע רובוטית, ותחזיר אותה בקפסולה (בדומה לגשושית סטארדאסט) לכדור הארץ בשנת 2023. המשימה נועדה לחקור את השלבים הראשונים של היווצרות מערכת השמש וכוכבי הלכת, והמקור לתרכובות אורגניות החיוניות לקיום חיים.
גבולות חדשים 5
נכון למאי 2021, נאס"א מתכננת לשחרר את הכרזת משימת גבולות חדשים 5, בשנת 2024.
פנוויי פארק
פנוויי פארק (באנגלית: Fenway Park) הוא אצטדיון בייסבול בעיר בוסטון, המשמש את קבוצת הבוסטון רד סוקס מאז פתיחתו ב-1912. פנוויי פארק הוא האצטדיון הוותיק ביותר מבין כלל מגרשי הבייסבול המשמשים את קבוצות ה-MLB, ליגת הבייסבול הבכירה בארצות הברית.
היסטוריה
החלטה על בניית האצטדיון התקבלה ב-1910 כאשר צ'ארלס טיילור, בעלי בוסטון רד סוקס, הודיע שקצה נפשו בהמשך תשלומי השכירות למגרש הביתי ששימש את הקבוצה עד אז, ובכוונתו לבנות אצטדיון חדש. תקופת בנייתו נמשכה שישה חודשים בלבד בעלות שהסתכמה בכ-650 אלף דולר, האצטדיון נקרא פנוויי פארק על שם אזור פנוויי בו הוקם.
ב-20 באפריל 1920 נערך באצטדיון משחק הליגה הראשון בו אירחו הרד סוקס את הניו יורק היילנדרס (לימים הניו יורק יאנקיז), לעיני קהל של כ-27,000 צופים.
האצטדיון נפגע משתי שריפות גדולות שהתחוללו בו ב-1926 וב-1934, האחרונה הכריחה ביצוע שיפוצים משמעותיים על מנת לאפשר את פתיחת העונה במגרש.
הגעתו של השחקן טד ויליאמס לקבוצה, מי שהפך להיות סמלה בשנים הבאות, הביאה לביצוע שינויים נוספים באצטדיון, ב-1940 ממדיו צומצמו על ידי בניית אזור אימון והמתנה למגישים ("בולפן") כך שחבטות רבות יותר של ויליאמס יהפכו להום ראן. לאחר שובו משירות כטיס קרב בחיל הנחתים האמריקאי נבנה יציע חדש בחלקו העליון של האצטדיון והותקנה ב-1947 תאורה הקפית (הרד סוקס היו בין הקבוצות האחרונות בליגה ששיחקו באצטדיון ללא תאורה). לפני עונות 2003 ו-2004 הוספו יציעים חדשים מעל חומת השדה השמאלי, ומתחת לחלק הימני של הגג בהתאמה. מעבר לכך כמעט ולא נעשו שינויים באצטדיון לאורך שנות קיומו, ואפילו לוח התוצאות נותר במתכונת הישנה בה העדכון נעשה באופן ידני.
מאפיינים מיוחדים
פנוויי פארק ידוע בכמה מאפיינים המייחדים אותו ממגרשי בייסבול אחרים, ממדי האצטדיון הצרים יחסית נועדו למנוע גישה לצופים שלא שילמו כרטיס, והפכו אותו למגרש חביב על חובטים. כשנבנה, כלל המגרש סוללה בצידו השמאלי, כך ששחקן השדה השמאלי נאלץ לרוץ בעלייה על מנת לתפוס כדורים.
סימן היכר נוסף של האצטדיון היא המפלצת הירוקה (The Green Monster), כינוי לחומה גבוהה (כ-11 מטרים) ורחבה (מעל 74 מטרים) שבשדה השמאלי של האצטדיון, החומה נצבעה ב-1947 בירוק ומשם מקור כינוייה. גובה החומה מאפשר פחות חבטות הום ראן לצד שמאל, אך מנגד פגיעת הכדור בחומה עשויה לבלבל שחקני הגנה שאינם רגילים לה ולתרום בכך לקידום רצים על הבסיסים.
ביציע הימני של האצטדיון מושב בודד בצבע אדום לעומת שאר המושבים הירוקים, שנועד לסמן את המקום המרוחק ביותר בו נחבט כדור במהלך משחק, כ-153 מטרים מעמדת החובט, הישג שנקבע על ידי טד ויליאמס ב-1946.
שני העמודים הצהובים המסמנים את גבולות תחום החבטות החוקיות נקראים על שם שחקני העבר של הרד סוקס, העמוד בשדה הימני נקרא Pesky's Pole לכבודו של ג'וני פסקי, והעמוד בשדה השמאלי, מעל המפלצת הירוקה, נקרא Fisk Foul Pole לכבודו של קרלטון פיסק.
שימושים נוספים
מעבר להיותו המגרש הביתי של הבוסטון רד סוקס, שימש האצטדיון כמשכנם של מספר קבוצות אחרות לאורך השנים. היריבה העירונית של הרד סוקס בוסטון ברייבס אירחה בפנוויי פארק את משחקי הבית שלה בוורלד סיריס של 1914, ובעונת 1915, עד שהושלמה בנייתו של אצטדיון חדש עבורה.
בפנוויי פארק שיחקו מספר קבוצות פוטבול מקצועניות, האחרונה בהם בוסטון פטריוטס שאירחה באצטדיון את משחקיה הביתיים בין השנים 1963 ו-1968. ב-1968 שימש האצטדיון גם כביתה של קבוצת הכדורגל הבוסטון ביקונס.
בניגוד למגרשים אחרים, לא שימש בדרך כלל פנוויי פארק לאירוח הופעות מוזיקה, בין האירועים הבודדים שהתקיימו בו היו הופעותיהם של סטיבי וונדר וריי צ'ארלס בשני ערבים עוקבים בשנת 1973. מאז שנת 2003, לאחר שהתחלפו הבעלים של הרד סוקס, השתנה המצב ובאצטדיון מתקיימות מדי שנה שתי הופעות רוק מרכזיות. מאז הופיעו בו אמנים מובילים כגון ברוס ספרינגסטין (2003), הרולינג סטונז (שתי הופעות ב-2005), דייב מת'יוס בנד עם שריל קרואו (2006) ולהקת פוליס (שתיים מהופעות האיחוד שלה ב-2007).
ג'דזיה דקס
לוטננט-קומנדר ג'דזיה דקס (באנגלית: Jadzia Dax), בגילומה של השחקנית האמריקאית טרי פארל, היא דמות בדיונית ביקום הבדיוני של זיכיון "מסע בין כוכבים", ואחת מהדמויות הראשיות והקבועות בשש העונות הראשונות של סדרת הטלוויזיה "מסע בין כוכבים: חלל עמוק 9".
ג'דזיה דקס היא קצינת המדע הראשית על תחנת החלל חלל עמוק 9, ועם חבריה הקרובים נמנים קפטן בנג'מין סיסקו ומייג'ור קירה נריס. בהמשך הסדרה, היא מתאהבת בקלינגון וורף, והם מתחתנים במהלך העונה השישית. ג'דזיה נהרגת על ידי דוקאט בפרק סיום העונה השישית (בשל רצונה של טרי פארל להענות להצעה להשתתף בסדרת הטלוויזיה "בקר" ביחד עם טד דנסון). דקס מופיע מחדש, בפרק פתיחת העונה השביעית של הסדרה, בדמותה של אזרי דקס.
ג'דזיה היא חייזרית צעירה המשתייכת לגזע הטריל, אשר מקושרת לסימביונט (שיתופן) בשם דקס - יצור נבון בעל חיים ארוכים. השניים חיים יחד בסימביוזה, שותפים יחדיו לאותה התודעה, כאשר אישיותה של ג'דזיה דקס היא מיזוג של התכונות של הפונדקאי (ג'דזיה) ושל השיתופן (דקס). ככזה, יש לג'דזיה גישה לכל הכישורים ולכל הזיכרונות של שבעת הפונדקאים הקודמים של השיתופן. ג'דזיה בעלת תארים אקדמאיים באקסוביולוגיה, זואולוגיה, אסטרופיזיקה ו-ארכאולוגיית-חייזרים, אשר את כולם סיימה עוד בטרם אוחדה עם השיתופן דקס.
תיאור הדמות
בפרק הבכורה של "מסע בין כוכבים: חלל עמוק 9", ג'דזיה מגיעה לראשונה אל תחנת החלל, זמן קצר לאחר שהתחברה עם השיתופן דקס, לאחר מותו הטבעי של הפונדקאי הקודם שלו, קורזון דקס. קורזון היה חבר קרוב ומנטור למפקד התחנה החדש, קומנדר בנג'מין סיסקו, כך שהידידות ארוכת השנים, בין בנג'מין לבין קורזון, נמשכת - למרות השינוי בנסיבות. לאורך כל הסדרה, סיסקו מתייחס לדקס בכינוי החיבה "זקן" (Old Man). בפרק הבכורה ג'דזיה היא קצינה בדרגת לוטננט. בתחילת העונה הרביעית היא מקודמת לדרגת לוטננט-קומנדר, דרגה בה היא נשארת עד למותה, בפרק סיום העונה השישית.
סימביוזה
ג'דזיה דקס היא טריל מקושר. "ג'דזיה" הוא שמו של הטריל הפונדקאי - אישה צעירה בת 28 (בזמן פתיחת הסדרה), ואילו "דקס" מתייחס לסימביונט הזחלני הזקן, בן מאות שנים, שנמצא בחלל הבטן שלה. (שם המשפחה האמיתי של ג'דזיה מעולם לא נחשף בתוכנית).
לפני שג'דזיה הייתה הפונדקאית של דקס, היו לו 7 פונדקאים אחר קודם לכן - לילה, טובין, אמוני, אודריד, טוריאס, ג'וראן וקורזון. כלומר, דקס עשויה להיחשב כאיש הצוות הוותיק ביותר על חלל עמוק 9.
הנטל, של קיומם של זיכרונות של שבעה גלגולי חיים שונים, הוא לא תמיד חיובי. כמה מפרקי הסדרה עסקו במאבקה של דקס עם הטבע הכפול שבה. (למשל: הפרק "Rejoined").
מערכות יחסים רומנטיות
בתחילה, ד"ר ג'וליאן באשיר חיזר אחרי ג'דזיה דקס. גם לקווארק, בעלי הבר הפרנגי, יש חיבה מיוחדת לקצינת המדע הטרילית, גם לאחרי שדקס הועבר אל אזרי. עם זאת, מחזריה הבולטים והרציניים ביותר לאורך הסדרה כוללים את:
הזוגיות עם וורף
בעונה הרביעית, מייקל דורן מצטרף לצוות השחקנים הקבוע של "מסע בין כוכבים: חלל עמוק 9", כקלינגון וורף. אולי בגלל האינטראקציות הקודמות שלה עם הקלינגונים, ג'דזיה דקס מתנהגת בצורה די פלרטטנית עם וורף. בתחילה, וורף נראה כלא-מודע להתנהגותה. בפרק העונה החמישית "Looking for par'Mach in All the Wrong Places" הוא מתאהב בקלינגונית בשם גרילקה, אך עד לסיומו האירוני של הפרק - קווארק הוא זה שזוכה בליבה של גרילקה, ואילו וורף מתאהב בדקס.
מותה של ג'דזיה
ג'דזיה מוצאת את מותה בפרק "Tears of the Prophets", פרק הסיום של העונה השישית. בפרק זה, ג'דזיה מנסה להרות לוורף, למרות הספקות של ד"ר באשיר כי הדבר אפשרי. מייג'ור קירה מעודדת את ג'דזיה להתפלל להתעברות, ולאחר קבלת תוצאות בדיקות רפואיות מעודדות מבאשיר, היא הולכת לבית התפילה הבאג'ורנים שעל התחנה, על מנת להודות לנביאים. להפתעתה, לבית התפילה מגיע דוקאט, תחת השליטה של רוחות הפא, במטרה להשמיד את כדור הנבואה הבאג'ורני, המכונה "דמעת הנביאים", שנמצא בבית התפילה. ג'דזיה שולפת את נשקה, אולם דוקאט מקדים אותה, הורג אותה, משמיד את כדור הנבואה ובורח מהמקום. במרפאה, וורף המיוסר זועק יללת צער קלינגונית על מות אהובתו, בידיעה כי נפשה הקלינגונית היא בדרך אל סטו-וו-קור. מותה בטרם עת מזעזע את חברי הצוות: סיסקו עוזב בייאוש לכדור הארץ; וורף מסכן את חייו, ולוקח על עצמו משימות מסוכנות יותר ויותר.
טרטוליאנוס
טרטוליאנוס היה הראשון שהעמיד קורפוס שלם של כתבים נוצריים בשפה הלטינית, נוסף לכמה חיבורים שכתב בשפה היוונית. הוא היה הראשון שהשתמש במושג trinitas כדי לציין את השילוש הקדוש, וככל הנראה, הראשון שהשתמש בנוסחה "שלוש פרסונות, מהות אחת" (בלטינית: "tres Personae, una substantia"). כמו כן החל את השימוש במושגים "ברית חדשה" ו"ברית ישנה".
בניגוד לאבות כנסייה אחרים, טרטוליאנוס מעולם לא הוכר כקדוש בידי הכנסייה, כנראה מכיוון שבסוף ימיו הוא אימץ את המונטניזם שנחשב למינות.
חייו
העדויות הנוגעות לחייו של טרטוליאנוס מעטות ומעורפלות. על פי המסורת הנוצרית, הוא נולד והתחנך בקרתגו לאב ששימש כקנטוריון רומי, הוכשר כעורך דין ולאחר מכן הוסמך לכמורה. אך מהימנותן של קביעות אלה, המסתמכות בעיקר על כתביהם של הירונימוס ואוסביוס, שנויה במחלוקת.
חיבוריו של טרטוליאנוס מלמדים כי הוא התחנך על ברכי התרבות הקלאסית וזכה להשכלה מצוינת, שאפשרה לו לכתוב הן בלטינית הן ביוונית, ובקיאותו בחוק הרומי מציעה כי עמדה לרשותו גם השכלה משפטית. משערים כי טבילתו לנצרות התרחשה בין 197 ל-198 לספירה, ושני חיבורים שהקדיש לאשתו מעידים כי היה נשוי לאישה נוצרייה.
הירונימוס מדווח כי טרטוליאנוס האריך ימים, אך אין כל מקור מהימן המעיד על זמן מותו. מקובל לתארכו לתקופה שבין 225 ל-235.
כתביו והשקפתו
31 חיבורים מאת טרטוליאנוס הגיעו לידינו בשלמותם, ולצדם השתמרו מחיבורים נוספים. כ-15 חיבורים אחרים פרי עטו בלטינית וביוונית אבדו. כתביו של טרטוליאנוס עוסקים בכל הנושאים התאולוגיים של אותה תקופה - אפולוגטיקה נגד הפגאניות והיהדות, ויכוחים עם קבוצות מינות, פוליטיקה, חינוך, מוסר וארגון מחדש של החיים האנושיים על בסיס עקרונות נוצריים; כתביו מספקים לחוקרים מידע רב על החיים הדתיים ועל ההגות הדתית בת התקופה.
על אף היכרותו עם התאולוגיה הנוצרית שנכתבה ביוונית, טרטוליאנוס היה עצמאי בחשיבתו המטפיזית, והתאפיין בתפיסות ריאליסטיות ומטריאליסטיות. הוא נחשב למבשר הדוקטרינה הקתולית בדבר השילוש, והדגיש בחיבוריו כי האלוהות מורכבת משלוש פרסונות נפרדות, האב, הבן והרוח, המהוות שלושתן מהות אחת. עם זאת, טרטוליאנוס האמין שהפרסונה השנייה (הבן) כפופה לאב, דעה שהוקעה בועידת ניקאה כמינות.
טרטוליאנוס כתב את החיבור "נגד מרקיון" (Adversus Marcionem) שבו הביע את הרעיון שהאל של הברית החדשה זהה לאל של הברית הישנה, להבדיל ממרקיון שהבחין בין האל העליון, הוא אלוהי ישו, לבין האל הנחות, בורא העולם.
לטרטוליאנוס מיוחסת האימרה החשובה Credo quia absurdum ("אני מאמין מפני שזה אבסורד").
ייתכן שטרטוליאנוס הוא הראשון להשתמש באופן שיטתי במילה "יהדות" (᾽Ιουδαϊσμός) כמונח המציין אמונה ודרך חיים. הוא נוקט בה עשרות פעמים בכתביו, בעוד שמחברים נוצרים, יהודים ופגאנים שקדמו לו כמעט ולא השתמשו בה ונטו להתייחס פשוט לארחותיהם של היהודים או היהודאים (᾽Ιουδαῖοι) בלי להיזקק למינוח כזה.
אורית חזן
אורית חזן היא דיקנית לימודי הסמכה בטכניון. חוקרת הוראת מדעי המחשב, עמדה בראש הפקולטה לחינוך למדע וטכנולוגיה בטכניון.
ביוגרפיה
חזן היא בוגרת בית הספר הריאלי העברי בחיפה, וסיימה בשנת 1989 את התואר הראשון בהצטיינות בהוראת מתמטיקה ומדעי המחשב בטכניון עם תעודת הוראה לבתי ספר תיכוניים.
חזן סיימה הן את התואר השני בשנת 1991 ואת הדוקטורט בשנת 1995 במחלקה להוראת הטכנולוגיה והמדעים בטכניון בהנחיית פרופסור אורי לירון.
בשנים 1996-1995 במסגרת הפוסט-דוקטורט, גרה חזן בבוסטון וחקרה במרכז מו"פ לפיתוח חינוכי. בנוסף, בשנת 2000, חזן סיימה תואר שני במנהל עסקים עם דגש מיוחד בניהול חברות עתירות טכנולוגיה בפקולטה להנדסת תעשייה וניהול בטכניון.
עבודתה האקדמית
בתואר השני חקרה חזן את יישומם של רעיונות ממדעי המחשב בפיתוחן והצגתן של הוכחות מתמטיות.
בדוקטורט חקרה הבנה של מושגים באלגברה מודרנית על ידי סטודנטים לתואר ראשון. בפוסט דוקטורט חקרה חזן למידה בסביבות גאומטריה דינמית (Dynamic Geometry), כמו למשל.
חזן כיהנה במספר תפקידים אקדמיים בטכניון ומחוץ לו, ובהם:
נושאי מחקר
תחום המחקר של חזן הוא הוראת מדעי המחשב והנדסת תוכנה. במסגרת זו, היא חוקרת היבטים אנושיים (קוגניטיביים וחברתיים) של הוראת ניהול ופיתוח פרויקט תוכנה ברמת הפרט, הצוות והארגון, בבתי ספר תיכוניים ובארגוני תוכנה.
מחקריה של חזן מתמקדים כיום בשיטות להוראת ניהול ופיתוח פרויקטי תוכנה בגישה האג'ילית ובהוראת הנדסת תוכנה כפרקטיקה רפלקטיבית.
כמו כן, חזן עוסקת בהוראת מדעי המחשב ומתמטיקה אוניברסיטאית, כאשר המסגרת התאורטית בה מנותחים הנתונים כוללת דרכים בהן משתמשים סטודנטים להורדת רמת ההפשטה (reduction of abstraction).
בנוסף, מחקריה של חזן עוסקים בקידום במדע וטכנולוגיה כאמצעי לשיפור החברה.
כיום, מתמקדת חזן במדיניות חינוך במדע וטכנולוגיה. בפרט, יזמה והקימה את תוכנית "מבטים – מהנדסים/מדענים בחינוך טכנולוגי-מדעי" המקדמת תפיסה חדשה של הוראת מדע וטכנולוגיה כחלק מהתפתחותם המקצועית של מהנדסים ומדענים.
פעילות ציבורית
במסגרת פעילותה הציבורית פרופ' חזן מקדמת שיתופי פעולה בין האקדמיה, תעשיית ההי-טק, הצבא ומערכת החינוך בהקשר לחינוך למדע וטכנולוגיה.
מאמרים ופרסומים
חזן פרסמה מעל 100 מאמרים שהתפרסמו בכתבי עת ובכנסים בתחומי הוראת מדעי המחשב, הוראת היבטים אנושיים של הנדסת תוכנה, פיתוח תוכנה אג'ילי והוראת מתמטיקה אוניברסיטאית. מאמריה צוטטו למעלה מ-2,000 פעמים.
בנוסף, חזן כתבה ארבעה ספרים:
מריו גומז
גומז נבחר ככדורגלן השנה בגרמניה בשנת 2007, וסיים את עונת 2010/11 כמלך השערים של הבונדסליגה.
שטוטגרט
גומז נולד בריידלינגן שבגרמניה לאב ספרדי ולאם גרמניה. בעקבות כך מחזיק באזרחות כפולה. ב-9 במרץ 2004 ערך גומז את משחק הבכורה שלו בקבוצה הבוגרת של שטוטגרט. הוא שיחק 10 דקות במשחק ליגת האלופות נגד צ'לסי. את משחק הבכורה שלו בבונדסליגה הוא ערך ב-8 במאי. בעונת שיחק גומז בשטוטגרט ב', הוא הבקיע 15 שערים ב-24 משחקים והופיע 8 פעמים בסגל של שטוטגרט. בעונת הצטרף גומז באופן קבוע לקבוצה הבוגרת. הוא הבקיע את שערו הראשון בבונדסליגה ב-15 בספטמבר ולאחר מכן שיחק 30 משחקים בהם הבקיע 6 שערים. כמו כן הוא גם שיחק 5 משחקים בגביע אופ"א בהם הבקיע פעמיים, והוסיף 3 שערים במסגרת גביע הליגה.
בעונת גומז ביסס את עצמו כאחד מהמבקיעים המובילים בבונדסליגה, אולם ב-10 במרץ 2007 הוא שבר את ידו וסבל מקרע רצועה בברך שמאל. הוא חזר לשחק ב-12 במאי 2007 והבקיע מיד לאחר שנכנס כמחליף. במשחק זה ניצחה שטוטגרט את בוכום (3-2) ופתחה פער של 2 נקודות בראש טבלת הליגה, פער שאותו לא שמטה עד למחזור הסיום בו ניצחה את אנרג'י קוטבוס וזכתה באליפות. בנוסף על כך, שטוטגרט הגיעה לגמר הגביע הגרמני, במשחק בו השתתף גומז, אך שטוטגרט הפסידה לנירנברג. לאחר עונה זו, הוא נבחר לכדורגלן השנה בגרמניה לשנת 2007. בסך הכול, גומז הבקיע 16 שערים בעונה זו.
בעונת, בזמן ששאר חבריו לקבוצה לא הצליחו לשמור על אותה רמת משחק כמו בעונה בעונה הקודמת, המשיך להציג רמת משחק גבוהה. גומז הוביל את קבוצתו עם 19 שערים ב-25 הופעות, שני ברשימת מבקיעי הבונדסליגה (רק מאחורי לוקה טוני שהבקיע 25 שערים). כמו כן סיים את העונה בתור מלך השערים של הגביע הגרמני עם 6 כיבושים. בגלל יכולתו באותה העונה, מועדונים רבים התעניינו בחלוץ בן ה-23, אך הוא נשאר בשטוטגרט לעונה נוספת. בעונת הוביל גומז את קבוצתו למקום השלישי בבונדסליגה עם 24 שערים ב-32 הופעות. ב-9 במאי 2009, הבקיע גומז את כל ארבעת השערים בניצחון קבוצתו על וולפסבורג 4-1. בנוסף על כך, הוא נבחר 3 פעמים לשחקן החודש של הבונדסליגה: בפברואר, באפריל ובמאי.
באיירן מינכן
ב-26 במאי 2009 הועבר גומז לבאיירן מינכן תמורת 30 מיליון אירו, סכום ההעברה הגבוה ביותר בתולדות הבונדסליגה. בעונתו הראשונה בבאיירן, 2009/10, סבל גומז מקשיי התאקלמות מסוימים, אך כבש 10 שערים, זכה עם הקבוצה בדאבל מקומי, והגיע עמה לגמר ליגת האלופות 2010, בו הפסידה באיירן 0–2 לאינטר מילאנו. גומז נכנס בגמר זה כמחליף בדקה ה-74. בעונתו השנייה בקבוצה, 2010/11, היה גומז מלך השערים של הבונדסליגה כאשר הבקיע 28 שערים בליגה. הייתה זו עונה חלשה עבור באיירן מינכן, שהודחה כבר בשמינית גמר ליגת האלופות על ידי אינטר מילאנו, ולא זכתה בתארים מקומיים. בעונת 2011/12 גומז המשיך להציג יכולת גבוהה והבקיע 26 שערי ליגה, אך שוב באיירן מינכן נשארה בידיים ריקות בליגה. לעומת זאת, הגיעה באיירן מינכן לגמר ליגת האלופות 2012, בו הפסידה הקבוצה לצ'לסי בבעיטות הכרעה, לאחר 1-1 בתום 120 דקות. גומז היטיב לשחק בגמר זה והבקיע את הפנדל שלו, אך ללא הועיל. בדרך אל הגמר, גומז הבקיע בשלב הבתים צמד מול מנצ'סטר סיטי ושלושער מול נאפולי, ובשמינית הגמר הבקיע רביעייה בניצחון 0–7 על פ.צ. בזל. בנוסף למספר שערים נוספים, הבקיע גומז שער ניצחון מול ריאל מדריד באליאנץ ארנה בדקה ה-90, שהקנה לבאיירן מינכן ניצחון 1–2. ריאל מדריד ניצחה בתוצאה זהה בגומלין, בו באיירן מינכן ניצחה לבסוף בפנדלים, ולאחר מכן הפסידה בגמר כאמור לצ'לסי. עונת 2012/13 הייתה העונה האחרונה של גומז בבאיירן מינכן. בעונה זו זכתה הקבוצה בטרבל היסטורי. למרות זאת, פחתה משמעותית כמות ההופעות של מריו גומז, עקב הגעתו של מריו מנדז'וקיץ' לקבוצה, והתאמתו לשיטת הלחץ שאפיינה את המאמן יופ היינקס. למרות זאת, גומז הבקיע 11 שערי ליגה ושישה שערים בגביע הגרמני, ואף הבקיע את השער השני בניצחון הגדול של באיירן 0–4 על ברצלונה בחצי גמר ליגת האלופות, בו שיחק משום שמנדז'וקיץ' גרר כרטיסים צהובים. בגמר ליגת האלופות 2013, גומז פתח על הספסל, והחליף את מנדז'וקיץ' בדקה ה-94, לאחר שבאיירן הובילה 1–2 על בורוסיה דורטמונד, וניצחה לבסוף בתוצאה זו. בתום העונה, נמכר גומז לפיורנטינה האיטלקית תמורת 20 מיליון אירו, לאחר שהבין כי לא צפוי לקבל דקות רבות יותר תחת המאמן החדש של הקבוצה, פפ גווארדיולה.
פיורנטינה
ב-13 ביולי 2013 חתם גומז בפיורנטינה מהסרייה A ל-4 שנים. בספטמבר 2013 הבקיע גומז צמד נגד גנואה בניצחון 2–5, שני שערים שהיו הראשונים של גומז בקבוצה. למרות ההתחלה הטובה, כבר במשחק הבא נפצע גומז בצורה חמורה בברכו, והחמיץ כמעט את כל עונת 2013/14, וכתוצאה מכך גם את מונדיאל 2014. גומז חזר לשחק במהלך פברואר 2014, אך כעבור זמן קצר נפצע שוב והחמיץ את יתר העונה. גומז ערך רק תשע הופעות בליגה בעונה זו, בהן הבקיע שלושה שערים, נוסף על שער מול יובנטוס במסגרת הליגה האירופית. בעונת 2014/15 גומז ערך 20 הופעות ליגה בפיורנטינה, בהן הבקיע ארבעה שערים, עליהם הוסיף ארבעה בגביע האיטלקי ועוד שניים במסגרת הליגה האירופית.
בשיקטש
ב-30 ביולי 2015 הושאל גומז לעונה אחת לבשיקטש הטורקית, עם אפשרות לרכישה בתום העונה. גומז שיחק בבשיקטש עונה אחת, בה שיתף פעולה עם שני גרמנים אחרים, אנדראס בק וטולגאי ארסלן. בעונה זו, גומז הבקיע 26 שערי ליגה, והוכתר כמלך השערים של הליגה הטורקית, ואף זכה עם בשיקטש באליפות, וחזר לשחק בנבחרת גרמניה, לאחר שנראה היה כי לא ישחק בה יותר. למרות הצלחתו של גומז בבשיקטש, הוא ביקש לעזוב בקיץ 2016 בגין המצב הפוליטי והביטחוני בטורקיה, וחוסר הוודאות בגין ניסיון הפיכה צבאית שהתרחש בטורקיה באותו זמן, בו נהרגו 300 איש.
וולפסבורג
ב-17 באוגוסט 2016 חתם גומז בוולפסבורג. ב-23 באוקטובר 2016 הבקיע גומז את שער הבכורה שלו בקבוצה, בהפסד 1–3 לדרמשטאדט 98 במסגרת הבונדסליגה. שער זה היה השער ה-1000 של וולפסבורג בתולדות הבונדסליגה. באפריל 2017 הבקיע גומז שלושער תוך שבע דקות, כאשר קבוצתו פיגרה 0–2 מול באייר לברקוזן בדקה ה-80, וגומז הפך את התוצאה עד הדקה ה-87. עם זאת, המשחק הסתיים בתיקו 3-3 לאחר שער שוויון מאוחר של קאי האברץ. שערו השלישי של גומז במשחק זה היה השער ה-150 שלו בבונדסליגה.
חזרה לשטוטגרט
בפגרת החורף של עונת 2017/18 חזר גומז לשטוטגרט, הקבוצה בה עשה את הפריצה שלו ככדורגלן מצליח, וחתם על חוזה עד לתום עונת 2019/20. את שערו הראשון בקדנציה השנייה בשטוטגרט הבקיע גומס בתיקו 1-1 מול קבוצתו הקודמת וולפסבורג ב-3 בפברואר 2018, ועד לסיום העונה רשם 16 הופעות, בהן הבקיע שמונה שערים. בעונת 2018/19 רשם גומז עונה מאכזבת, בה הבקיע שבעה שערי ליגה, וירד עם שטוטגרט לבונדסליגה השנייה, לאחר שהקבוצה סיימה במקום ה-16 בבונדסליגה והפסידה לאוניון ברלין במשחקי המבחן. בעונת 2019/2020 גומז כבש שישה שערים בבונדסליגה השנייה ועזר לשטוטגרט לחזור לבונדסליגה אחרי עונה אחת בלבד בליגת המשנה. לאחר המחזור האחרון של העונה גומז הודיע כי הוא פורש ממשחק פעיל.
נבחרת לאומית
גומז ערך את הופעת הבכורה שלו במשחק ידידות של נבחרת גרמניה נגד נבחרת שווייץ ב-7 בפברואר 2007. גרמניה ניצחה 1–3, וגומז הבקיע את השער השני של נבחרתו. ב-2 ביוני 2007 במשחק מוקדמות יורו 2008 נגד נבחרת סן מרינו, גומז נכנס כמחליף לקווין קוראני והבקיע שני שערים בניצחון 0–6 של נבחרתו. גומז זומן על ידי המאמן יואכים לב לסגל נבחרת גרמניה ליורו 2008. הוא שיחק בכל שלושת משחקיה של גרמניה בשלב הבתים, אך הציג יכולת מאכזבת. כאשר שלבי הנוק אאוט החלו, יואכים לב החל לשחק עם חלוץ יחיד והעדיף את מירוסלב קלוזה כשלצידו לוקאס פודולסקי, מה שגרם להדחתו של גומז מההרכב הפותח. בגמר היורו נגד נבחרת ספרד גומז עלה כמחליף למירוסלב קלוזה, אך לא סייע לנבחרתו שהפסידה 0–1. ב-2 ביוני 2009, במשחק ידידות נגד נבחרת איחוד האמירויות הערביות, גומז הבקיע ארבעה שערים בניצחון נבחרתו 2–7, והיה לשחקן הגרמני הרביעי שמבקיע ארבעה שערים במשחק בינלאומי, כאשר לפניו עשו זאת גרד מילר, מיכאל באלאק ולוקאס פודולסקי. גומז זומן על ידי יואכים לב לסגל הגרמני למונדיאל 2010, וערך ארבע הופעות במונדיאל זה, בכולן עלה כמחליף, לרבות במשחק ההפסד 0–1 לנבחרת ספרד בחצי הגמר. כמו ביורו 2008, גם את מונדיאל 2010 סיים גומז ללא שער.
גומז החמיץ את מונדיאל 2014, לאחר שגם החמיץ את רוב עונת 2013/14 כאשר שיחק בפיורנטינה, מכיוון שסבל לאורך רוב העונה מפציעה בברך, ולא היה בכושר משחק מספיק כדי להשתתף במונדיאל, בו זכתה נבחרת גרמניה. בנובמבר 2015, לאחר תקופה ארוכה מחוץ לנבחרת, זומן גומז שוב, לאחר שהחל להציג יכולת מצוינת במדי בשיקטש, והשתתף במספר משחקי ידידות. גומז אף זומן במפתיע לסגל הגרמני ליורו 2016, והבקיע את שער הניצחון ב-0–1 של גרמניה על נבחרת צפון אירלנד בשלב הבתים. בשמינית הגמר הבקיע גומז שער ב-0–3 על נבחרת סלובקיה, שהיה שערו החמישי של גומז בטורנירי היורו, נתון שהפך אותו למבקיע המוביל של גרמניה ביורו בכל הזמנים. גומז וגרמניה הודחו מיורו 2016 בחצי הגמר לאחר הפסד 0–2 לנבחרת צרפת.
במאי 2018 זומן גומז לסגל הגרמני למונדיאל 2018. גומז נכנס כמחליף בכל שלושת משחקיה של גרמניה בשלב הבתים, בהם הפסידה 0–1 לנבחרת מקסיקו, ניצחה 1–2 את נבחרת שוודיה, והפסידה 0–2 לנבחרת דרום קוריאה. גומז וגרמניה הודחו מהמונדיאל כבר בתום שלב הבתים. באוגוסט 2018 הודיע גומז כי הוא פורש מנבחרת גרמניה.
סטטיסטיקות קריירה
נכון לתאריך 23 בדצמבר 2017:
מחלקת הכבאות של העיר ניו יורק
מחלקת הכבאות של העיר ניו יורק (באנגלית: Fire Department of the City of New York - FDNY) היא ארגון כיבוי האש וארגון החירום הרפואי של העיר, המשתייך לעיריית ניו יורק. הכוח, המונה כ-10,200 כבאים וכ-3,500 חובשים ופרמדיקים באמבולנסים, הוא מחלקת הכבאות העירונית הגדולה בארצות הברית והשנייה בגודלה בעולם (לאחר זו של טוקיו שביפן).
אנשי המחלקה עוסקים בכיבוי שרפות, במתן שירותי חירום רפואיים ובטיפול במפגעים ומצבי חירום שונים, לרבות מצבי חירום כימיים וביולוגיים. אתגרי הכבאות העומדים בפניהם בניו יורק הם מגוונים – שריפות במבנים בגדלים שונים עד לגורדי שחקים ענקיים, בשטחי נמל, גשרים ומנהרות ובמערכת הרכבת התחתית הגדולה בעולם, ובפארקים גדולים ושטחים מיוערים.
המוטו של המחלקה הוא New York's Bravest.
תולדות המחלקה
ראשיתם של שירותי הכיבוי בניו יורק היא עוד בשנת 1648, במושבה ההולנדית ניו אמסטרדם שהייתה ב-1664 למושבה הבריטית ניו יורק. המושל ההולנדי האחרון של המושבה, פיטר סטויווסאנט (Pieter Stuyvesant), מינה בה ארבעה פקחי אש. הוקמה יחידת סיור אש שהייתה מפטרלת ברחובות המושבה מדי לילה בהשגחה מפני שריפות. הציוד עבורה נרכש מכספי קנסות שהוטלו על אי ניקוי ארובות כהלכה. חטיבת הכבאים הראשונה בעיר הוקמה בעיר ב-1731. חמש שנים לאחר מכן הוקמה תחנת הכיבוי הראשונה. ב-1737 הוקמו שירותי כבאי אש מתנדבים. עם השנים הם הוחלפו בהדרגה בכבאים בשכר (כיום קיימות בעיר עשר יחידות קטנות של כבאים מתנדבים). ב-1798 הוקמה רשמית מחלקת הכבאות של העיר ניו יורק.
ב-1909 החלה המחלקה להשתמש בציוד כיבוי ממונע. ב-1911 התרחשה השרפה הידועה לשמצה במפעל ביגוד בעיר (Triangle Shirtwaist Factory), שבה נספו 146 אנשים. באותה שנה הוקם בית הספר לכבאות של המחלקה, ושנה אחר כך נוסד המשרד למניעת שריפות. ב-1913 נחנכה אנדרטת כבאי ניו יורק בפארק ריוורסייד שלחוף נהר ההדסון.
ב-1996 מיזג ראש העיר רודולף ג'וליאני את שירות האמבולנסים של ניו יורק לתוך מחלקת הכבאות. השירות השתייך קודם לכן לתאגיד הבריאות ובתי החולים של העיר.
הפיגועים במרכז הסחר העולמי
פיגועי 11 בספטמבר 2001 היו שעתה הקשה ביותר של המחלקה. שני מטוסי נוסעים חטופים שהתנגשו בשני המגדלים של מרכז הסחר העולמי, חוללו בהם הרס נרחב ושריפות שהביאו בסופו של דבר לקריסתם. יחידות כיבוי של העיר הוזעקו למרכז הסחר העולמי מיד לאחר פגיעת המטוס הראשון, ואנשיהן החלו להעפיל במדרגות המגדל הצפוני ולאחר מכן הדרומי כדי לכבות את האש בהם. קשר הרדיו עם חלקם לא פעל כהלכה והם לא יכלו לשמוע פקודות לפינוי המגדלים. גם עם משטרת ניו יורק לא התקיים למעשה קשר רדיו.
בזמן קריסת שני המגדלים נמצאו בהם ובסביבתם למעלה מ-400 כבאים וחובשים. בהתמוטטות נספו 343 מהם. עמדת פיקוד ניידת של המחלקה שהוקמה ליד אחד המגדלים הושמדה. בין ההרוגים היו מפקד הכיבוי של המחלקה, אחד מסגני נציב הכבאות שלה ומספר קצינים בכירים אחרים. הקורבנות השתייכו ל-75 תחנות כיבוי שונות. ציוד כיבוי והצלה רב נהרס.
הפעולה במרכז הסחר העולמי הביאה להתארכות זמני התגובה של המחלקה לשריפות בחלקים אחרים של העיר. במסגרת מאמצי החילוץ והפינוי באתר האסון בימים שלאחר התמוטטות המגדלים עבדו כבאים רבים במשמרות של 24 שעות רצופות. לעזרתם באו אינספור כבאים וחובשים מחוץ לעיר ניו יורק, לרבות ממדינת ניו יורק וממדינות קונטיקט, ניו ג'רזי, פנסילבניה ואפילו פלורידה ומישיגן.
אנשי המחלקה שנספו בפיגועים הונצחו באנדרטה הלאומית לפיגועים בעיר.
לאחר האסון השתקמה המחלקה וחזרה למלא את ייעודה. בעקבות הפסקת החשמל הגדולה שפקדה את צפון-מזרח ארצות הברית ב-14 באוגוסט 2003 נדרשו כבאי ניו יורק לחלץ אנשים ממעליות שנתקעו בכ-800 מגדלים ומבנים בעיר ולכבות שריפות רבות שפרצו עקב שימוש בנרות במהלך הפסקת החשמל.
בשנת 2012 הורה בית משפט פדרלי מחוזי למחלקה לנקוט אפליה מתקנת בקבלת כבאים לשורותיה, באופן שמבין כל חמישה מגויסים חדשים יהיו שני אפריקנים-אמריקנים והיספני אחד, עד אשר תתמלא מכסת גיוס מסוימת שקבע בית המשפט. הצו ניתן במסגרת תביעה שהוגשה נגד המחלקה בטענה לאפליה בהליכי הקבלה לעבודה בה נגד בני מיעוטים אלה.
תפקידי המחלקה
תפקידי המחלקה כפי שהוגדרו על ידי עיריית ניו יורק כוללים:
מבנה ארגוני
למחלקה יש שני ראשים. האחד הוא נציב כבאות אזרחי והאחר הוא מפקד הכיבוי, המופקד על הפעילות המבצעית. מתחתיהם משרתים מנהלי מדורים שונים, וביניהם מפקד מבצעי האש, מפקד שירותי החירום הרפואיים, מפקד הבטיחות, מפקד ההדרכה ומפקד מניעת שריפות.
הארגון המבצעי של המחלקה הוא כמו-צבאי. היא מחולקת לחמישה פיקודי רובע, אחד לכל אחד מרובעי העיר. כפופות לכולם יחד תשע אוגדות (Divisions), שבכל אחת ארבעה עד שבעה גדודים ובכל אחד מהם 180-200 כבאים ומפקדים. בכל גדוד מצויות ארבע עד שמונה פלוגות. בכל משמרת משרתים בפלוגה שלושה עד שישה כבאים, בהתאם לתפקידה.
בנוסף ליחידות הכיבוי מפעילה המחלקה את שירות האמבולנסים של העיר, המאוישים על ידי פרמדיקים וחובשים. הם פועלים במסגרת פיקוד שירותי החירום הרפואיים (EMS) של המחלקה. זהו ארגון שירותי החירום הרפואיים הגדול בעולם. חלק מאנשיו פועלים במסגרת יחידות ייעודיות לטיפול בנוכחות חומרים מסוכנים או לחילוץ מחללים קטנים ומבניינים שהתמוטטו, ומפעילים לשם כך ציוד ונהלים מיוחדים.
מטה המחלקה שוכן ברובע ברוקלין ובית הספר לכבאות שלה ממוקם באי רנדל שבין מנהטן לקווינס.
סולם הדרגות המחלקתי כולל עשר דרגות קצונה, שהגבוהה שבהן שמורה למפקד הכיבוי (חמישה כוכבי זהב) ושש דרגות חוגרים, מכבאי מתלמד ועד לכבאי דרגה 5.
בשנת 2012 מנה כוח האדם של המחלקה 10,200 כבאים, 3,500 חובשים ופרמדיקים ו-1,600 עובדים אזרחיים. אלו איישו 208 תחנות כיבוי ו-33 תחנות אמבולנסים. הם משרתים שטח של 824 קילומטרים מרובעים ובו 8.17 מיליון נפש.
מוקדי חירום
כל חיוג טלפוני בניו יורק למספר החירום 911 מופנה אל מוקדן של מחלקת הכבאות, המנתב את הקריאה אל יעדה – משטרת ניו יורק או מחלקת הכבאות (לרבות קריאות לעזרה רפואית).
למחלקת הכבאות שני מוקדים לקבלת קריאות, השוכנים בברוקלין. האחד מטפל ברבעי הברונקס וקווינס, והאחר במנהטן, ברוקלין וסטטן איילנד. המוקדים מאוישים על ידי מוקדנים, המקבלים את קריאות החירום ומזינים את פרטיהן למחשב (אותו מחשב מציין את מקום הימצאה של כל יחידת כיבוי, בבסיסה או בשטח). מוקדן בכיר יותר קובע אילו יחידות יופעלו בתגובה לכל קריאה ואירוע (על פי נהלים מבצעיים שקבעה המחלקה) ומעביר אליהן את פקודת היציאה. מוקדי הרבעים והשונים מגבים זה את זה למקרה של עומס בקריאות. בנוסף, למחלקה מוקד לשירותי חירום רפואיים, שאליו מופנות על ידי מוקדני 911 רוב הקריאות לעזרה רפואית.
אחד האמצעים לפנייה אל מחלקת הכבאות הוא קופסאות אזעקת אש, הפזורות ברחבי העיר (בבתי ספר, בתי חולים, כבישים מהירים, גשרים ועוד) והמאפשרות להתריע על פרוץ שרפה או להזעיק שירותי חירום.
בשנת 2012 הגיעו אל המחלקה 488 אלף קריאות, מהן 25 אלף קריאות לכיבוי שריפות, 206 אלף קריאות לאירועים שאינם שרפה ו-219 אלף קריאות לעזרה רפואית.
ציוד
המחלקה מפעילה מספר רב של סוגי כלי רכב וביניהם: המחלקה מפעילה גם שלוש אוניות לכיבוי אש, המיועדות לכיבוי שריפות בנהרות, אזורי נמל וגשרים. היא איננה מפעילה מסוקים ונעזרת בעת הצורך במסוקים של משטרת ניו יורק.
המחלקה בתרבות
מספר ספרים נכתבו אודות המחלקה ועבודתה. כמו כן היא נזכרה בסרטי קולנוע וטלוויזיה רבים, שחלקם התרכזו בפעולת יחידות כיבוי ספציפיות. המוקדם שבהם היה סרט תיעודי של ה-BBC משנת 1972 אודות יחידת כיבוי מדרום ברונקס (Man alive: the Bronx is burning). אופרת הסבון Rescue me, ששודרה בשנים 2004 עד 2011, עסקה בקורותיה של יחידת כיבוי בדויה בניו יורק. אנשי המחלקה היו בין גיבורי סדרת הטלוויזיה משמרת שלישית, ששודרה בשנים 1999 עד 2005.
תחנת Hook & Ladder Company 8 התפרסמה בעקבות השימוש בה כתחנת מכסחי השדים בסרט הראשון משנת 1984. התחנה נבחרה מכיוון שהתסריטאי דן אקרויד הכיר את האזור ואהב את המבנה. לימים נתלה שלט בצורת סמל מכסחי השדים מהסרט השני על קיר פנימי של התחנה, בעיקר עבור מעריצי הזיכיון העוצרים לצלם את המבנה ומבקשים להצטלם עם השלט.
תיאטרון אבטחה
תיאטרון אבטחה (באנגלית: Security Theater) הוא מונח המציין השקעה באמצעי אבטחה ספציפיים מאוד או מתקדמים טכנולוגית במטרה לספק תחושת אבטחה מוגברת, מבלי לנקוט בצעדים אחרים של ממש.
מומחים מסוימים, כגון אדוארד פלטן, מתארים את החמרת נוהלי האבטחה במנהלי התעופה האמריקאיים לאחר פיגועי 11 בספטמבר כתיאטרון אבטחה. לדוגמה, מעבר לעלות הכספית הגדולה הכרוכה בהם, אמצעי האבטחה המוגברים גרמו לאמריקאים רבים להעדיף נסיעה ברכב על פני טיסה; על פי חישוביהם של חוקרים מאוניברסיטת קורנל משנת 2007, השינויים שהחילה ה-TSA, רשות הבטיחות בתעבורה של המחלקה האמריקאית לביטחון המולדת, הובילו לירידה של 6% בשימוש בכלי תעופה, מה שתרם בעקיפין למספר גבוה יותר של הרוגים בתאונות דרכים בהשוואה לשנים קודמות.
תקציבאות
תקציבאות (כנראה תרגום מאנגלית Account executive) היא עיסוק, במסגרת משרד פרסום, בניהול ומעקב מיזם עבור לקוח, בדרך כלל בתחומים כגון פרסום, יחסי ציבור, קידום מכירות ותחומים דומים. אדם העוסק בתחום נקרא תקציבאי.
התפתחות התפקיד
תפקיד התקציבאי נולד כנראה בעולם הפרסום. בעבר הפרסומאי היה עוסק בכל הפרטים הקשורים ליצירת הפרסום - תכנון, רעיונאות, הפקת המודעות או תשדירי הפרסומת וכיוצא בזה. עם צמיחת התחום בעולם (בשנות ה-70) ובישראל (בשנות ה-90) נוצרו דרישות להתמחויות שונות ומקצועיות. במקביל היקף העבודה של משרדי הפרסום גדל ונוצר צורך בבעל תפקיד שיתאם בין אנשי המקצוע השונים במשרד הפרסום וכן יתאם את הקשר עם הלקוח.
לאחר הצלחת התפקיד במשרדי הפרסום, אומץ הפורמט על ידי הדיספלינות האחרות בתחום התקשורת והשיווק.
מהות התפקיד
השם העברי מבלבל ומוביל למחשבה כי התקציבאי עוסק בחשבונאות. הסיבה לכך היא שהמילה תקציב משמשת בעולם הפרסום לתיאור לקוח אשר מפקיד את תקציב הפרסום שלו בידי המשרד. למעשה התקציבאי משמש כנציגו של הלקוח במשרד ומתפקד כמעין מנהל פרויקט בכל הקשור לאותו לקוח. התקציבאי אחראי על התיאום בין המחלקות השונות במשרד וקידום התהליכים הקשורים לתקציב.
תהליך העבודה
ישנם הבדלים במאפייני התפקיד בין תקציבאים בתחום הפרסום לתקציבאים בתחום היחסי ציבור - אך המשותף בין כולם היא הגדרת תחום האחריות של התקציבאי על פי הלקוחות בהם הוא מטפל. לקוח בעל תקציב פרסום גדול יכול ליהנות משירותם של מספר תקציבאים, בעוד שמספר לקוחות עם תקציב פרסום קטן יכולים להיות מטופלים כולם על ידי תקציבאי אחד בלבד.
התפקידים השונים במחלקת התקציבאות
במשרדים גדולים, ישנם בדרך כלל צורך במספר תקציבאים המהווים את מחלקת התקציבאות (או מחלקת הלקוחות) של המשרד שבראשה עומד מנהל הלקוחות. סופרוויזר הוא תקציבאי בכיר המפקח על עבודתם של כמה תקציבאים זוטרים. תפקידו של עוזר תקציבאי הוא לסייע במטלות מנהלתיות במחלקת התקציבאות.
סנט לואיס
סנט לואיס (באנגלית: St. Louis או Saint Louis), היא עיר במדינת מיזורי בארצות הברית השוכנת על גדת נהר המיסיסיפי. העיר נמצאת במזרח המדינה בגבול מדינת אילינוי, מערבית לנהר המיסיסיפי, והיא העיר השנייה בגודלה במדינה אחרי קנזס סיטי והעשירית בגודל אוכלוסייתה במערב התיכון של ארצות הברית.
היסטוריה
עד שנת 1673 היה האזור שבו שוכנת כעת העיר מיושב על ידי אינדיאנים והכיל הרבה מאוד תילי קבורה, שכמעט כולם נהרסו. המפורסם שבהם, אתר מורשת עולמית קהוקיה, הוא אתר שבו שוכנת עיר אינדיאנית עתיקה. האתר שוכן ליד קולינסוויל שבאילינוי, מעבר לנהר המיסיסיפי. באתר יש קבוצה של תילי אדמה שנבנו על ידי האדם. קהוקיה הוא האתר הארכאולוגי הגדול ביותר הקשור לתרבות המיסיסיפי, והמונח קהוקיאני (Cahokian) משמש לעיתים כתיאור של התרבות הזו. תושבי אזור המיסיסיפי הקימו חברות מפותחות בחלק המזרחי של צפון אמריקה לפני הגעת האדם הלבן.
ב-1673 הגיעו לאזור שני חוקרים צרפתיים לואי ז'ולייה וז'אק מרקט שסיירו בעמק נהר המיסיסיפי. כעבור 5 שנים הכריז חוקר צרפתי אחר בשם לה סאל שהעמק כולו שייך לצרפת ונתן לו את השם "לואיזיאנה" על שם המלך לואי התשיעי. הצרפתים החלו להתיישב בכל האזור אך רק בשנת 1763 הגיע אדם בשם פייר לה קלד למצוקי הגיר וב-15 בפברואר 1764 שלח את בנו יחד עם עוד 30 איש לייסד את העיר.
סנט לואיס, על שמו של לואי הקדוש נוסדה רשמית ב-15 בפברואר. אמנת פריז שנתנה לאנגליה את כל האזור שמזרחית למיסיסיפי גרמה לצרפתים רבים לעקור מהצד המזרחי לצד המערבי וכך צמחה סנט לואיס במהירות, מושבות רבות צמחו סביבה (כיום הן חלק מהעיר) ובשנת 1765 היא הוכרזה כבירת לואיזיאנה הצפונית.
בשנת 1768 הוחלף המושל הצרפתי במושל ספרדי. השלטון הספרדי בעיר המשיך גם בשנת 1800 כאשר לואיזיאנה הוחזרה לצרפת. בשנת 1803 רכשה ארצות הברית את אדמת לואיזיאנה מידי הצרפתים ברכישת לואיזיאנה ופירקה אותה לכמה מדינות וב-10 במרץ 1804 החל הממשל האמריקאי בסנט לואיס שהפכה לעיר בשנת 1820. מיקומה של סנט לואיס על גדות המיסיסיפי תרם לכלכלתה. היא הייתה לנמל הצפוני ביותר שספינות הקיטור הגדולות יכלו להגיע אליו וכן הייתה נקודת מוצא מועדפת לחוקרים שיצאו למערב ואוכלוסייתה צמחה בהדרגה עם הגעת מהגרים מאיטליה, גרמניה ואירלנד.
במחצית הראשונה של המאה ה-19 נוצר פיצול בנהר המיסיסיפי - פלג שני במזרח הנהר החל להתפתח ויצר שני איים בינו לבין מערב הנהר. האמריקאים מתוך חשש שצדו המערבי של הנהר יתייבש וימוטט את העיר כלכלית החלו לחפור שוחות שהיטו את מי הנהר לכיוון מערב וייבשו את הפלג הנוסף (יש הטוענים שפעולה זו היא הסיבה להצפות הקשות ב-1927 והשיטפון הגדול של 1993).
בשנת 1849 הכו בעיר מגפת כולרה שקטלה עשירית מהאוכלוסייה וכן שרפה שכילתה חלק נכבד מהעיר וכן כמה ספינות קיטור. בעקבות אסונות אלה ננקטו מספר צעדים - בתי הקברות הועברו לפרברי העיר, בורות הקרסט נסתמו, הביצות באזור יובשו, הותקנה מערכת ביוב בעיר וכן הוסכם לבנות בנייני לבנים בלבד.
מלחמת האזרחים שפרצה ב-1861 לא השפיעה על העיר מבחינה צבאית אך פגעה קשות בכלכלתה עקב חיסול הסחר עם מדינות הדרום. בשנת 1896 פגעה בעיר סופת טורנדו קשה שהרגה מאות אזרחים.
בשנת 1954 הוקם בעיר פרויקט "פרואיט איגו" שעם הזמן הפך לאזור פשע ונהרס במהלך שנות ה-70 של המאה ה-20.
לשיא הכרתה הגיעה סנט לואיס ב-1904 כאשר אירחה את המשחקים האולימפיים ובאותה שנה גם תערוכה עולמית. בתקופה זו אוכלוסייתה הייתה הרביעית בגודלה בארצות הברית.
גאוגרפיה ואקלים
העיר ממוקמת על צוקים וטרסות בגובה 100–200 מטר מעל גדות נהר המיסיסיפי מעט דרומה ממפגש נהר המיסיסיפי ונהר המיזורי, שני הנהרות הארוכים ביותר בארצות הברית. הקרקע היא ברובה אדמת גיר וקרסט שאופיינית בנקיקים ומערות שרובן נאטמו. סנט לואיס מרוחקת רק כמה מאות קילומטרים מהעתק ניו מדריד שהוא אזור מועד לרעידות אדמה. בהעתק אירעו 4 רעידות האדמה החזקות ביותר שתועדו אי פעם בצפון אמריקה, כולן בדרגה 8 ויותר בסולם מגניטודה לפי מומנט, וכולן התרחשו בשלושת החודשים דצמבר 1811 עד פברואר 1812. סייסמולוגים צופים סבירות של 90% לרעידת אדמה בדרגה 6 בסולם ריכטר עד שנת 2040. בדרום העיר נשפך למיסיסיפי נהר המרמק וגבול שטח השיפוט הצפוני שלה הוא נהר המיזורי.
האקלים בעיר מושפע מצד אחד מחזית קנדית קרה ומצד שני מאוויר טרופי חם ממפרץ מקסיקו, הטמפרטורה הממוצעת היא 13.5 צלזיוס כאשר הטמפרטורה הגבוהה ביותר שנמדדה היא 47.2 צלזיוס והנמוכה ביותר 30-. כמות המשקעים השנתית הממוצעת היא 980 מ"מ.
אוכלוסייה
כמו בערים אמריקאיות רבות אחרות גם בסנט לואיס נרשמה נדידת אוכלוסין לפרברים באמצע המאה ה-20, בתחילה מתוך דרישה גוברת לדיור לאחר מלחמת העולם השנייה ולאחר מכן כתגובה לשינויים הדמוגרפיים בעיר.
נתונים דמוגרפיים
בשנת 2000 הכילה העיר 348,189 איש וצפיפות האוכלוסין עמדה על 2,171 איש לקילומטר רבוע. בעבר צפון העיר היה מיושב בעיקר על ידי אמריקאים-אפריקאים ודרומה היה מיושב בעיקר על ידי לבנים אך מצב זה השתנה עקב הגירה של רבים מתושבי צפון העיר לדרום העיר או למחוזות אחרים.
מבין משקי בית בעיר 26.2% הן זוגות צעירים ו47.7% אינן משפחות. מבין כל משקי הבית 40.3% הם בני נפש אחת בלבד וב-12.9% יש אדם נוסף מעל גיל 65. משק בית ממוצע כולל 2.3 נפשות ומשפחה ממוצעת כוללת 3.19 נפשות.
כלכלה
בשנת 2018 שכנו בעיר מטות של עשר חברות מתוך 500 החברות בדירוג החברות של כתב העת Fortune, העיר השביעית בארצות בברית בדירוג זה. בין החברות Express Scripts, Emerson Electric, מונסנטו, Reinsurance Group of America, Centene, Graybar, ו-Edward Jones Investments.
תרבות
המוזיאונים הבולטים בעיר הם מוזיאון העיר, מוזיאון ההיסטוריה, מרכז המדע של סנט לואיס הכולל פלנטריום, מוזיאון המוקדש לסופר הילדים יוג'ין פילד ומוזיאון התחבורה. כנסיות בולטות בעיר הן קתדרלת סנט לואיס המכונה החדשה שבה נמצא אוסף הפסיפסים הגדול בעולם ובזיליקת לואי הקדוש הנקראת הישנה והיא הקתדרלה הרומית-קתולית העתיקה ביותר ממערב למיסיסיפי (בנייתה הסתיימה ב-1834). אנדרטת קשת השער היא חלק מפארק ההתרחבות הלאומית על שם תומאס ג'פרסון. הקשת מתנשאת לגובה 192 מטרים, ותוכננה על ידי הארכיטקט ארו סרינן. היא עומדת במרכז פארק לאומי הכולל גם את בית המשפט הישן ובו נערכים מדי שנה חגיגות הארבעה ביולי. פארקים בולטים אחרים הם פארק היער - אחד מהפארקים האורבניים הגדולים בעולם, גן החיות של סנט לואיס והגן הבוטני של מיזורי. ישנם בעיר גם כמה מוזיאונים המיועדים לילדים וכן פארק שעשועים בשם ששת הדגלים של סנט לואיס הממוקם בפרבר מערבי של העיר. מחוץ לעיר סמוך לקולינסביל, באילינוי נמצא אתר מורשת עולמית בשם תלי קהוקיה הכולל שרידי עיר אינדיאנית ותלי קבורה.
מוזיקה
תזמורת סנט לואיס שנוסדה ב - 1880 היא השנייה בוותק שלה בארצות הברית וזכתה עד עתה בשישה פרסי גראמי. בית האופרה של סנט לואיס מציג בכל קיץ. סגנונות המוזיקה איתם הייתה מזוהה סנט לואיס במשך השנים הם ג'אז, בלוז ורגטיים. צ'אק ברי הוא יליד העיר והיה מקפיד להופיע שם כמה פעמים בשנה. זמרי נשמה אחרים כמו טינה טרנר ומיילס דייוויס החלו את הקריירה שלהם בסנט לואיס המזרחית באילינוי הסמוכה. בשנות ה-90 יצאו מהעיר כמה אמני קאנטרי אלטרנטיבי. הזמר נלי יצא מעיר הפרבר יוניברסיטי סיטי.
ספורט
בייסבול הוא הספורט המרכזי בעיר. קבוצת הבייסבול של העיר סנט לואיס קרדינלס זכתה ב11 אליפויות והגיעה 18 פעמים לוורלד סיריס, הישג שני רק לניו יורק יאנקיז. קבוצת בייסבול אחרת שנקראה סנט לואיס בראונס שיחקה אף היא בעיר אך עברה לבולטימור והפכה לבולטימור אוריולס. בעבר שיחקה בעיר קבוצת הכדורסל סנט לואיס הוקס שזכתה באליפות NBA אחת לפני שעברה לאטלנטה. בשנים 1995 עד 2015 שיחקה בעיר קבוצת הפוטבול סנט לואיס ראמס וזכתה פעם אחת בסופרבול, ב-2016 עברה הקבוצה ללוס אנג'לס. קבוצת ההוקי קרח סנט לואיס בלוז הצטרפה לליגת ה-NHL בשנת 1967 וזכתה בגביע סטנלי ב-2019.
ספורט אחר הפופולרי בסנט לואיס הוא היאבקות מקצועית. במשך כמה עשורים היו מאות אלפים צופים במופעי היאבקות שבועיים בעיר, אם במופע עצמו או בטלוויזיה.
תחבורה
בעיר ממוקם נמל התעופה הבין-לאומי למברט-סנט לואיס.
ערים תאומות
לסנט לואיס יש 16 ערים תאומות ברחבי העולם:
קישורים חיצוניים
מוזיאון העיר
מנדלי מוכר ספרים ברשת
מנדלי מוכר ספרים ברשת היא חנות מקוונת למכירת ספרים אלקטרוניים. החנות מציעה ספרים בפורמטים EPUB-3 ,EPUB ו-MOBI (למכשירי קינדל ואפליקציות קינדל) המאפשרים שימוש ברוב מכשירי הקריאה, מחשבים, טאבלטים וטלפונים סלולריים חכמים.
מנדלי מוכר ספרים מציעה לסופרים הוצאה לאור עצמית של ספרים אלקטרוניים ומודפסים, ולהוצאות לאור אחרות המסתייעות בעיקר בשירותיה להפקת ספרים אלקטרוניים. המיזם הוא הוצאת הספרים הגדולה בישראל, אשר ספריה אינם נמכרים על ידי רשת חנויות ספרים מסחרית.
היסטוריה
החנות נוסדה ב-7 בינואר 2010 על ידי ארבעה יזמים שבאו מתחומי ההיי-טק וההוצאה לאור: ירון גולדשטיין, הנרי הראל, כרמל רביד וישראל וינטה.
מנדלי מוכר ספרים ברשת מציעים כיום למכירה כ-1,300 ספרים - חלקם יצאו לאור בעבר, הופצו ונמכרו בחנויות והומרו לפורמט אלקטרוני, וחלקם כתבי יד שיוצאים לאור כספר אלקטרוני ולא מופצים בחנויות בצורה מסורתית. הספרים נקראים על ידי קוראי ספרים אלקטרוניים מסוגים שונים המותאמים לעבודה עם הקבצים בפורמטים השונים, כגון האייפד והמכשירים מבוססי מערכת ההפעלה אנדרואיד, כמו גם על מכשירי קינדל ותוכנות קינדל ועל מחשבי חלונות, מקינטוש ולינוקס.
שיתופי פעולה
החנות האינטרנטית של מנדלי מוכר ספרים ברשת משתפת פעולה עם הוצאות לאור המשווקות את ספריהן דרך האתר. בין ההוצאות המשתפות פעולה עם האתר: הוצאת כרמל, גרף, הקבוץ המאוחד, הוצאת נהר, הוצאת חדקרן, הוצאת אוריון, הוצאת רימונים, הוצאת קדמת עדן ועוד. מנדלי מוכר ספרים ברשת עובדים עם סופרים וכותבים המפרסמים את ספריהם באתר באופן ישיר, בהם יצחק בן נר, סמי מיכאל, נאוה סמל, עידן רבי, מואיז בן הראש, רוני גלבפיש, ציפי שחרור ועוד.
שירותים נוספים
מנדלי מוכר ספרים ברשת מפיקים ומציעים למכירה גם ספרים מודפסים בדפוס דיגיטלי בכמויות קטנות, וכן גם בהדפסה לפי דרישה (POD). שירות נוסף מאפשר להפיק ספרים באנגלית, בספרדית, ברוסית, ובשפות אחרות, מכירתם וקידומם באמזון כספרים לקינדל וכספרים מודפסים על פי דרישה (POD) ובאתרים נוספים בעולם, כגון האייבוקסטור (iBooks) של אפל.
אמיבו
אמיבו (ביפנית: アミーボ, באנגלית: Amiibo) היא סדרת פסלונים וקלפים שנוצרו על ידי חברת נינטנדו היכולים לקלוט ולתת מידע בין מכשירים התומכים בהם, מידע זה לרוב הוא פעולות מסוימות במשחקים. הסדרה הראשונה של אמיבו יצאה לאור ב-2014 ועד אפריל 2018 נינטנדו יצרו 163 פסלונים שונים. פסלונים אלו יכולים להקלט במשחקים שונים של החברה, ולכל פסלון יש פעולה שונה שהוא מפעיל במשחק. מוצרים מסדרת האמיבו מבוססים על טכנולוגיית ה-NFC (near field communication) על מנת לתקשר עם המשחקים התומכים בהם. טכנולוגיה זו גם נותנת פוטנציאל למידע על האמיבו (כגון משחקים שקלטו אותו ואת האדם שיש לו בעלות על הפסלון) להיות מועבר למשחק.
בספטמבר 2016 נינטנדו הכריזה כי נמכרו 39 מיליון פסלוני אמיבו ויותר מ-30 מיליון קלפי אמיבו מאז יציאתם.
פיתוח
במרץ 2013 נינטנדו הכריזה על המשחק Pokémon Rumble U שהיה המשחק הראשון שהשתמש בקולטן ה-NFC שנמצא על שלט ה-Wii-U ובפסלונים מיוחדים שנוצרו למשחק זה במיוחד אך לא נחשבים לאמיבו.
לאחר מכן בישיבת משקיעים הציגה נינטנדו פסלון בדמות מריו, והכריזה על תוכנית ליצירת פסלונים נוספים המשתמשים בטכנולוגיית הnintendo figurine platform, NFC featured platform) NFP-NFC) שהצגתה המלאה נקבעה לE3 של אותה שנה.
לבסוף, ביוני 2014 הציגה נינטנדו את האמיבו ב-E3 והודיעה שהמשחק הראשון שישתמש בהן יהיהSuper Smash Bros. for Wii U.
שיווק
הסט הראשון של פסלוני האמיבו הושק ב-21 בנובמבר 2014 בארצות הברית, ב-28 בנובמבר באירופה וב-6 בדצמבר 2014 ביפן. במהלך 2014 וב-2015 נוספו דמויות חדשות.
ב-27 בפברואר 2015 הכריז נשיא נינטנדו דאז סאטורו איוואטה על סט חדש של אמיבו בצורת קלפי משחק.
הסט השני של האמיב ובו דמויות מסדרת "מריו" יצא ב-20 במרץ 2015 באירופה ובארצות הברית. דמויות נוספות נוספו ב-2016.
ב-27 באוגוסט 2015 הוכרז פסלון Shovel Knight, האמיבו הראשון שלא היה מזוהה עם משחק שנינטנדו יצרה. פסלון זה היה מבוסס על דמות ומשחק שנינטנדו לא יצרה ובהמשך פורסמו יותר אמיבו בסט של המשחק.
ב-4 במרץ 2016 החלה נינטנדו להפיץ פסלוני אמיבו מסדרת "האגדה של זלדה". סדרת אמיבו זו החלה עם פסלון יחיד, ופסלונים חדשים נוספו בהמשך 2016 וב-2017.
מכשירים תואמים
פסלוני האמיבו פועלים עם קונסולות ה-Nintendo switch, Wii U, וסדרת ה3ds. בתוך ה-Wii-U, Nintendo Switch, וה-New 3ds קיים קולטן NFC שמקבל אותות וחולק מידע על המשחק עם האמיבו. קיים גם מכשיר נפרד שיכול לתקשר עם מהדורות ישנות יותר של ה-3ds.
אמיבו מיוחדים
שמונה סטים של קלפי אמיבו.
חמש דמויות העשויות מצמר.
קופסת דגני בוקר.
אמיבו בלעדיים לאזורים מסוימים
באמריקה הצפונית, באוסטרליה ובניו זילנד נמכרו חלק מפסלוני האמיבו בחנויות מסוימות בלבד.
באמריקה הצפונית נמכר לוקאריו (Lucario) באופן בלעדי בחנויות טויס אר אס. בניו זילנד ובאוסטרליה נמכרו חלק מהפסלונים הזהובים של מריו רק בחנויות MightyApe.
שימושים לאמיבו במשחקים שונים
1. “Super Smash Bros. for Wii U” - האמיבו מוצגים במשחק כלוחמים וירטואליים אשר לומדים מקרבות, ויכולים להילחם עם השחקן/ המשתמש או נגדו.
2. Mario Kart 8 Deluxe - המיי (Mii דמות וירטואלית דמוית אדם שהשחקן יוצר בעצמו) של המשתמש יכול להתלבש ולהיראות כמו הדמות מפסלון האמיבו שהמשתמש שם.
3. Poochy & Yoshi’s Woolly World - אם השחקן ישים את פסלון על השלט האמיבו של הדמות "פוצ'י" בשלב רגיל (שלרוב משחקים רק עם יושי) פוצ'י יכנס לשלב בתוך המשחק. בנוסף לכך אם השחקן ישים את האמיבו של פוצ'י באמצע שלב של פוצ'י בלבד (שלבים בהם פוצ'י היא הדמות היחידה שאתה יכול לשחק איתה בהם) יתחיל אתגר זמן, אתגר ששם עליך את המשימה להשלים את השלב במגבלת זמן מסוימת, אם תשלים אותו מספיק מהר תקבל מראה חדש לפוצ'י. קליטה של אמיבו מחוץ לשלב תתן ליושי (הדמות הראשית במשחק) מראה חדש שדומה לדמות שעל הפסלון. לשים אמיבו של Yarn Yoshi יוסיף יושי נוסף לשלב.
4.	Super Mario Odyssey - קליטת אמיבו על השלט תגרום לחפצים חיוניים לשחקן להופיע. חלק מפסלוני ההאמיבו גם נותנים לדמות "מריו" חליפות חדשות.
5.	The Legend of Zelda: Breath of the Wild - אמיבו של Wolf Link (דמות מאחד מהמשחקים בסדרה) יגרום לWolf Link להופיע בתוך המשחק. אמיבו נוספים מסדרת The Legend of Zelda יתנו חפצים שימושיים לשחקן ויכולים לפעמים לגרום לתיבת אוצר עם חפצים מיוחדים המזוהים עם דמות האמיבו להופיע במשחק. פסלוני אמיבו שלא כלולים בסדרות אלו יביאו חפצים ראנדומליים לשחקן.